พระราชบัญญัติทนายความ พ.ศ. 2528 

                         พระราชบัญญัติ

                          ทนายความ

                          พ.ศ. 2528

                          -------

                      ภูมิพลอดุลยเดช ป.ร.

               ให้ไว้ ณ วันที่ 10 กันยายน พ.ศ. 2528

                   เป็นปีที่ 40 ในรัชกาลปัจจุบัน

          พระบาทสมเด็จพระปรมินทรมหาภูมิพลอดุลยเดช มีพระบรมราชโองการ

  โปรดเกล้า ฯ ให้ประกาศว่า

          โดยที่เป็นการสมควรปรับปรุงกฎหมายว่าด้วยทนายความ และให้มี

  กฎหมายว่าด้วยการช่วยเหลือประชาชนทางกฎหมาย

          จึงทรงพระกรุณาโปรดเกล้า ฯ ให้ตราพระราชบัญญัติขึ้นไว้โดยคำแนะนำ

  และยินยอมของรัฐสภา ดังต่อไปนี้

          มาตรา 1  พระราชบัญญัตินี้เรียกว่า "พระราชบัญญัติทนายความ

  พ.ศ.2528"

          มาตรา 2* พระราชบัญญัตินี้ให้ใช้บังคับเมื่อพ้นกำหนดเก้าสิบวันนับ

  แต่วันประกาศในราชกิจจานุเบกษาเป็นต้นไป

         *[รก.2528/129/1พ./19 กันยายน 2528]

          มาตรา 3  ให้ยกเลิกพระราชบัญญัติทนายความ พ.ศ.2508 และ

  พระราชบัญญัติทนายความ (ฉบับที่ 2) พ.ศ.2514

          บรรดาบทกฎหมาย กฎ และข้อบังคับอื่นในส่วนที่มีบัญญัติไว้แล้วใน

  พระราชบัญญัตินี้หรือซึ่งขัดหรือแย้งกับบทแห่งพระราชบัญญัตินี้ ให้ใช้พระราชบัญญัติ

  นี้แทน

          มาตรา 4 ในพระราชบัญญัตินี้

          "ทนายความ" หมายความว่า ผู้ที่สภาทนายความได้รับจดทะเบียนและ

  ออกใบอนุญาตให้เป็นทนายความ

          "สภานายกพิเศษ" หมายความว่า สภานายกพิเศษแห่งสภาทนายความ

          "นายก" หมายความว่า นายกสภาทนายความ

          "กรรมการ" หมายความว่า กรรมการสภาทนายความ

          "คณะกรรมการ" หมายความว่า คณะกรรมการสภาทนายความ

          "สมาชิก" หมายความว่า สมาชิกสภาทนายความ

          "ข้อบังคับ" หมายความว่า ข้อบังคับสภาทนายความ

          "ใบอนุญาต" หมายความว่า ใบอนุญาตให้เป็นทนายความ

          "รัฐมนตรี" หมายความว่า รัฐมนตรีผู้รักษาการตามพระราชบัญญัตินี้

          มาตรา 5  ให้รัฐมนตรีว่าการกระทรวงยุติธรรมรักษาการตามพระราช

  บัญญัตินี้และให้มีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราช

  บัญญัตินี้และกำหนดกิจการอื่นเพื่อปฏิบัติการตามพระราชบัญญัตินี้

          กฎกระทรวงนั้น เมื่อได้ประกาศในราชกิจจานุเบกษาแล้ว ให้ใช้บังคับได้

                           หมวด 1

                        สภาทนายความ

                          -------

          มาตรา 6  ให้มีสภาขึ้นสภาหนึ่งเรียกว่า "สภาทนายความ" 

  ประกอบด้วยคณะกรรมการสภาทนายความและสมาชิกสภาทนายความ 

  มีวัตถุประสงค์และอำนาจหน้าที่ตามที่บัญญัติไว้ในพระราชบัญญัตินี้

          ให้สภาทนายความเป็นนิติบุคคล

          มาตรา 7  สภาทนายความมีวัตถุประสงค์ดังต่อไปนี้

          (1) ส่งเสริมการศึกษาและการประกอบวิชาชีพทนายความ

          (2) ควบคุมมรรยาทของทนายความ

          (3) ส่งเสริมความสามัคคีและผดุงเกียรติของสมาชิกสภาทนายความ

          (4) ส่งเสริมและจัดสวัสดิการให้แก่สมาชิกสภาทนายความ

          (5) ส่งเสริม ช่วยเหลือ แนะนำ เผยแพร่ และให้การศึกษาแก่

  ประชาชนในเรื่องที่เกี่ยวกับกฎหมาย

          มาตรา 8  สภาทนายความมีอำนาจหน้าที่ดังต่อไปนี้

          (1) จดทะเบียนและออกใบอนุญาตตามพระราชบัญญัตินี้

          (2) ดำเนินการให้เป็นไปตามวัตถุประสงค์ของสภาทนายความและ

  ตามอำนาจหน้าที่ซึ่งกำหนดไว้ในพระราชบัญญัตินี้

          มาตรา 9 สภาทนายความอาจมีรายได้ดังต่อไปนี้

          (1) ค่าจดทะเบียน ค่าบำรุงและค่าธรรมเนียมตามพระราชบัญญัตินี้

          (2) เงินอุดหนุนจากงบประมาณแผ่นดิน

          (3) รายได้จากทรัพย์สินหรือกิจการอื่น

          (4) ทรัพย์สินที่มีผู้บริจาคให้เพื่อดำเนินการตามวัตถุประสงค์

          มาตรา 10  ให้รัฐมนตรีดำรงตำแหน่งสภานายกพิเศษแห่ง

  สภาทนายความ และมีอำนาจหน้าที่ตามพระราชบัญญัตินี้

                           หมวด 2

                      สมาชิกสภาทนายความ

                          -------

          มาตรา 11  สมาชิกสภาทนายความได้แก่ ทนายความตามพระราช

  บัญญัตินี้

          มาตรา 12  สิทธิและหน้าที่ของสมาชิกสภาทนายความ มีดังนี้

          (1) แสดงความเห็นเป็นหนังสือเกี่ยวกับการปฏิบัติตามวัตถุประสงค์

  หรืออำนาจหน้าที่ของสภาทนายความ โดยส่งไปยังคณะกรรมการสภาทนายความ

  และในกรณีที่สมาชิกร่วมกันตั้งแต่ห้าสิบคนขึ้นไปเสนอให้คณะกรรมการสภา

  ทนายความพิจารณาเรื่องใดที่เกี่ยวกับการปฏิบัติตามวัตถุประสงค์หรืออำนาจ

  หน้าที่ของสภาทนายความ คณะกรรมการสภาทนายความต้องพิจารณาและแจ้ง

  ผลการพิจารณาให้ผู้เสนอทราบโดยมิชักช้า

          (2) ซักถามเกี่ยวกับการดำเนินการตามอำนาจหน้าที่ของคณะกรรมการ

  หรือเกี่ยวกับการบริหารงานทั่วไปของสภาทนายความ ในการประชุมใหญ่ของสภา

  ทนายความ

          (3) เลือกหรือรับเลือกตั้งเป็นนายกหรือกรรมการสภาทนายความ

          (4) ผดุงไว้ซึ่งเกียรติศักดิ์แห่งวิชาชีพและปฏิบัติตนตามบทบัญญัติแห่ง

  พระราชบัญญัตินี้

          มาตรา 13  สมาชิกภาพของสมาชิกย่อมสิ้นสุดลงเมื่อ

          (1) ตาย

          (2) ขาดจากการเป็นทนายความตามมาตรา 44

                           หมวด 3

                   คณะกรรมการสภาทนายความ

                          -------

          มาตรา 14  ให้มีคณะกรรมการคณะหนึ่งเรียกว่า "คณะกรรมการ

  สภาทนายความ" ประกอบด้วยผู้แทนกระทรวงยุติธรรมหนึ่งคนและผู้แทน

  เนติบัณฑิตยสภาหนึ่งคน เป็นกรรมการ และนายกและกรรมการอื่นอีกไม่เกิน

  ยี่สิบสามคนซึ่งสมาชิกสภาทนายความทั่วประเทศได้เลือกตั้งขึ้นโดยกรรมการ

  ดังกล่าวไม่น้อยกว่าเก้าคน จะต้องมีสำนักงานประจำอยู่ตามภาคต่าง ๆ 

  ตามพระราชกฤษฎีกาตั้งอธิบดีผู้พิพากษาภาค ภาคละหนึ่งคน

          มาตรา 15  ให้นายกแต่งตั้งกรรมการอื่นตามมาตรา 14 เป็นอุปนายก

  เลขาธิการ นายทะเบียน เหรัญญิก สวัสดิการ ประชาสัมพันธ์และตำแหน่งอื่นตาม

  ความเหมาะสมด้วยความเห็นชอบของคณะกรรมการโดยให้มีอำนาจหน้าที่ตามที่

  กำหนดในข้อบังคับ

          มาตรา 16  ให้นายกและกรรมการที่ได้รับเลือกตั้งมีวาระการดำรง

  ตำแหน่งสามปี แต่จะดำรงตำแหน่งเกินกว่าสองวาระติดต่อกันมิได้

          มาตรา 17  ทนายความที่ได้จดทะเบียนและรับใบอนุญาตก่อนวันเลือกตั้ง

  นายก หรือกรรมการ ไม่น้อยกว่าสามสิบวันมีสิทธิเลือกตั้งนายกและหรือกรรมการ

          ทนายความผู้สมัครรับเลือกตั้งเป็นนายกหรือกรรมการจะต้องเป็นผู้ซึ่ง

  ได้จดทะเบียน และรับใบอนุญาตมาแล้วรวมกันไม่น้อยกว่าห้าปีก่อนวันเลือกตั้งนายก

  หรือกรรมการ

          มาตรา 18  การเลือกตั้งนายกและกรรมการตามมาตรา 14 ทนายความ

  ต้องมาใช้สิทธิด้วยตนเองโดยการลงคะแนนลับ

          ทนายความที่มีสำนักงานอยู่ ณ จังหวัดใด ให้ออกเสียงลงคะแนนที่

  จังหวัดนั้น หรือจะไปออกเสียงลงคะแนนในที่ประชุมใหญ่ก็ได้

          หลักเกณฑ์และวิธีการเลือกตั้งนายกและกรรมการ ให้เป็นไปตามที่

  กำหนดในข้อบังคับ

          มาตรา 19  ให้คณะกรรมการมรรยาททนายความมีอำนาจหน้าที่

  ควบคุมการเลือกตั้งนายกและกรรมการให้เป็นไปตามกฎหมายและข้อบังคับ

          มาตรา 20  เมื่อมีพฤติการณ์แสดงให้เห็นว่าคณะกรรมการ นายก 

  หรือกรรมการคนใดคนหนึ่งกระทำผิดวัตถุประสงค์ของสภาทนายความหรือกระทำ

  การอันเป็นการเสื่อมเสียอย่างร้ายแรงแก่สภาทนายความ ให้รัฐมนตรีมีอำนาจ

  สั่งให้คณะกรรมการ นายก หรือกรรมการคนนั้นออกจากตำแหน่งได้

          ในกรณีที่รัฐมนตรีจะมีคำสั่งตามวรรคหนึ่ง ให้รัฐมนตรีแต่งตั้งผู้แทน

  กระทรวงยุติธรรมหนึ่งคน ผู้แทนเนติบัณฑิตยสภาซึ่งเป็นข้าราชการอัยการหนึ่งคน

  และซึ่งเป็นทนายความหนึ่งคน กับทนายความอื่นอีกสี่คนเป็นคณะกรรมการสอบสวน

  คณะกรรมการสอบสวนต้องรีบทำการสอบสวนให้แล้วเสร็จโดยเร็ว แล้วเสนอ

  สำนวนการสอบสวนพร้อมทั้งความเห็นต่อรัฐมนตรีเพื่อพิจารณาสั่งการ

          คำสั่งของรัฐมนตรีให้เป็นที่สุด

          มาตรา 21  นอกจากการพ้นจากตำแหน่งตามวาระ นายกหรือ

  กรรมการ ซึ่งได้รับเลือกตั้งพ้นตากตำแหน่งเป็นการเฉพาะตัว เมื่อ

          (1) ตาย

          (2) ลาออก

          (3) ขาดคุณสมบัติของผู้สมัครรับเลือกตั้งเป็นนายกหรือกรรมการตาม

  มาตรา 17 วรรคสอง

          (4) รัฐมนตรีมีคำสั่งให้ออกจากตำแหน่งเป็นการเฉพาะตัวตาม

  มาตรา 20

          (5) ขาดจากการเป็นทนายความตามมาตรา 44

          (6) เป็นผู้มีกายทุพพลภาพจนไม่สามารถปฏิบัติหน้าที่ได้ หรือวิกลจริต

  หรือจิตฟั่นเฟือนไม่สมประกอบ

          (7) ต้องคำพิพากษาถึงที่สุดให้เป็นบุคคลล้มละลาย หรือ

          (8) ต้องโทษจำคุกโดยคำพิพากษาถึงที่สุดให้จำคุก

          มาตรา 22 ในกรณีที่คณะกรรมการทั้งคณะพ้นจากตำแหน่งและยังไม่มี

  การเลือกตั้งคณะกรรมการใหม่ ให้คณะกรรมการนั้นปฏิบัติหน้าที่ไปพลางก่อนจนกว่า

  คณะกรรมการใหม่จะเข้ารับหน้าที่เว้นแต่กรณีที่รัฐมนตรีมีคำสั่งให้พ้นจากตำแหน่ง

  ตามมาตรา 20 ให้คณะกรรมการมรรยาททนายความปฏิบัติหน้าที่คณะกรรมการ

  ที่พ้นจากตำแหน่งนั้นไปพลางก่อนจนกว่าคณะกรรมการใหม่จะเข้ารับหน้าที่โดยให้

  ประธานคณะกรรมการมรรยาททนายความปฏิบัติหน้าที่นายก

          ในการปฏิบัติหน้าที่ไปพลางก่อนระหว่างที่คณะกรรมการใหม่ยังไม่ได้

  เข้ารับหน้าที่คณะกรรมการที่พ้นจากตำแหน่งหรือคณะกรรมการมรรยาททนายความ

  แล้วแต่กรณี มีอำนาจหน้าที่ตามมาตรา 27 (1) เฉพาะกิจการที่มีลักษณะต่อเนื่อง

  และเท่าที่จำเป็นเพื่อให้งานประจำของคณะกรรมการดำเนินไปได้โดยไม่เป็นที่

  เสียหาย หรือหยุดชะงัก กับจัดการเลือกตั้งคณะกรรมการใหม่ภายในหกสิบวัน

  นับแต่วันที่คณะกรรมการเดิมนั้นพ้นจากตำแหน่ง โดยจะแต่งตั้งคณะอนุกรรมการขึ้น 

  เพื่อช่วยเหลือจัดการเลือกตั้งดังกล่าวด้วยก็ได้

          มาตรา 23  เมื่อนายกหรือกรรมการซึ่งได้รับเลือกตั้งพ้นจากตำแหน่ง

  ก่อนวาระให้เลือกตั้งนายกหรือกรรมการแทนตำแหน่งที่ว่างภายในหกสิบวันนับแต่

  วันที่ตำแหน่งนายกหรือกรรมการนั้นว่างลง เว้นแต่วาระที่เหลืออยู่ไม่ถึงหนึ่งร้อย

  แปดสิบวัน

          ให้ผู้ซึ่งเป็นนายกหรือกรรมการซึ่งได้รับเลือกตั้งแทนนั้น อยู่ในตำแหน่ง

  ตามวาระของนายกหรือกรรมการซึ่งตนแทน

          มาตรา 24  การประชุมคณะกรรมการต้องมีกรรมการมาประชุม

  ไม่น้อยกว่ากึ่งหนึ่งของกรรมการทั้งหมด จึงจะเป็นองค์ประชุม และให้นายกหรือ

  ผู้รักษาการแทนเป็นประธานในที่ประชุม

          มติของที่ประชุมให้ถือเสียงข้างมาก กรรมการคนหนึ่งมีเสียงหนึ่ง

  ในการลงคะแนนถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้น

  อีกเสียงหนึ่งเป็นเสียงชี้ขาด

          มาตรา 25  ในกรณีที่นายกพ้นจากตำแหน่งก่อนวาระ หรือนายก

  ไม่อยู่ หรือไม่สามารถปฏิบัติหน้าที่ได้ให้อุปนายกเป็นผู้รักษาการแทน ถ้าอุปนายก

  พ้นจากตำแหน่งก่อนวาระ หรืออุปนายกไม่อยู่หรือไม่สามารถปฏิบัติหน้าที่ได้ 

  ให้คณะกรรมการเลือกกรรมการคนใดคนหนึ่งเป็นผู้รักษาการแทน

          มาตรา 26  สภานายกพิเศษหรือผู้แทนจะเข้าฟังการประชุมและชี้แจง

  แสดงความเห็นในที่ประชุมคณะกรรมการ หรือจะส่งความเห็นเป็นหนังสือไปยังสภา

  ทนายความในเรื่องใด ๆ ก็ได้แต่ไม่มีสิทธิออกเสียงลงคะแนน

          มาตรา 27  ให้คณะกรรมการมีอำนาจหน้าที่ดังต่อไปนี้

          (1) บริหารกิจการของสภาทนายความตามวัตถุประสงค์ที่กำหนดใน

  มาตรา 7

          (2) แต่งตั้งคณะอนุกรรมการ เพื่อทำกิจการหรือพิจารณาเรื่องต่าง ๆ

  อันอยู่ในขอบเขตแห่งวัตถุประสงค์ของสภาทนายความ เว้นแต่กิจการซึ่งมีลักษณะหรือ

  สภาพที่ไม่อาจมอบหมายให้กระทำการแทนกันได้

          (3) ออกข้อบังคับสภาทนายความเกี่ยวกับเรื่องต่าง ๆ ตามที่กำหนดไว้

  ในพระราชบัญญัตินี้ และข้อบังคับว่าด้วย

              (ก) การเป็นสมาชิกและการขาดจากสมาชิกของสภาทนายความ

              (ข) การเรียกเก็บและชำระค่าบำรุงและค่าธรรมเนียมต่าง ๆ

              (ค) การแจ้งย้ายสำนักงานของทนายความ

              (ง) การประชุมคณะกรรมการและคณะอนุกรรมการ

              (จ) เรื่องอื่น ๆ อันอยู่ในขอบเขตแห่งวัตถุประสงค์ของสภา

 ทนายความ หรืออยู่ในอำนาจหน้าที่ของสภาทนายความตามกฎหมายอื่นรวมทั้งการ

 แต่งตั้งการบังคับบัญชาการรักษาวินัย และการออกจากตำแหน่งของพนักงาน

 สภาทนายความ

          มาตรา 28  ข้อบังคับนั้นเมื่อได้รับความเห็นชอบจากสภานายกพิเศษ

  และได้ประกาศในราชกิจจานุเบกษาแล้ว ให้ใช้บังคับได้

          มาตรา 29  ให้นายกเสนอร่างข้อบังคับต่อสภานายกพิเศษโดยไม่

  ชักช้า สภานายกพิเศษอาจยับยั้งร่างข้อบังคับนั้นได้พร้อมทั้งแสดงเหตุผลโดยแจ้งชัด 

  ในกรณีที่มิได้มีการยับยั้งภายในสามสิบวันนับแต่วันที่ได้รับร่างข้อบังคับที่นายกเสนอ

  ให้ถือว่าสภานายกพิเศษให้ความเห็นชอบในร่างข้อบังคับนั้น

          มาตรา 30  ถ้าสภานายกพิเศษยับยั้งร่างข้อบังคับใด ให้คณะกรรมการ

  ประชุมพิจารณาอีกครั้งหนึ่งโดยพิจารณาเหตุผลของสภานายกพิเศษประกอบด้วย 

  ในการประชุมนั้น ถ้ามีเสียงยืนยันถึงสองในสามของจำนวนกรรมการทั้งคณะ 

  ให้นายกเสนอร่างข้อบังคับนั้นต่อสภานายกพิเศษอีกครั้งหนึ่ง ถ้าสภานายกพิเศษ

  ไม่ให้ความเห็นชอบในร่างข้อบังคับหรือไม่คืนร่างข้อบังคับนั้นมาภายในสิบห้าวัน

  นับแต่วันที่ได้รับร่างข้อบังคับที่นายกเสนอ ให้นายกดำเนินการประกาศใช้

  ข้อบังคับนั้นในราชกิจจานุเบกษาต่อไปได้

          มาตรา 31  ทนายความไม่น้อยกว่าหนึ่งร้อยคนมีสิทธิเสนอขอให้

  คณะกรรมการพิจารณาแก้ไขข้อบังคับได้

          มาตรา 32  ในกิจการที่เกี่ยวกับบุคคลภายนอก ให้นายกมีอำนาจ

  กระทำการแทนสภาทนายความ แต่นายกจะมอบหมายเป็นหนังสือให้กรรมการอื่น

  กระทำการแทนตนเฉพาะในกิจการใดก็ได้

                           หมวด 4

           การขอจดทะเบียนและรับใบอนุญาตให้เป็นทนายความ

                          -------

          มาตรา 33  ห้ามมิให้ผู้ซึ่งไม่ได้จดทะเบียนและรับใบอนุญาต หรือผู้ซึ่ง

  ขาดจากการเป็นทนายความหรือต้องห้ามทำการเป็นทนายความว่าความในศาล 

  หรือแต่งฟ้อง คำให้การ ฟ้องอุทธรณ์ แก้อุทธรณ์ ฟ้องฎีกา แก้ฎีกา คำร้อง หรือ

  คำแถลงอันเกี่ยวแก่การพิจารณาคดีในศาลให้แก่บุคคลอื่น ทั้งนี้เว้นแต่จะได้กระทำ

  ในฐานะเป็นข้าราชการผู้ปฏิบัติการตามหน้าที่หรือเป็นเจ้าหน้าที่ของหน่วยงาน

  ของรัฐ องค์การของรัฐ หรือรัฐวิสาหกิจ ผู้ปฏิบัติการตามหน้าที่หรือมีอำนาจหน้าที่

  กระทำได้โดยบทบัญญัติแห่งกฎหมายว่าด้วยวิธีพิจารณาความหรือกฎหมายอื่น

          มาตรา 34  การขอจดทะเบียนและรับใบอนุญาต การรับจดทะเบียน

  และออกใบอนุญาตการต่ออายุใบอนุญาต และการขอบอกเลิกจากการเป็น

  ทนายความให้เป็นไปตามหลักเกณฑ์และวิธีการที่กำหนดในกฎกระทรวง

          มาตรา 35  ผู้ขอจดทะเบียนและรับใบอนุญาตต้องมีคุณสมบัติดังต่อไปนี้

          (1) มีสัญชาติไทย

          (2) อายุไม่ต่ำกว่ายี่สิบปีบริบูรณ์ในวันยื่นคำขอจดทะเบียนและรับ

  ใบอนุญาต

          (3) สำเร็จการศึกษาระดับปริญญาตรีหรืออนุปริญญาทางนิติศาสตร์

  หรือประกาศนียบัตรในวิชานิติศาสตร์ ซึ่งเทียบได้ไม่ต่ำกว่าปริญญาตรีหรืออนุปริญญา

  จากสถาบันการศึกษาซึ่งสภาทนายความเห็นว่าสถาบันการศึกษานั้นมีมาตรฐานการ

  ศึกษาที่ผู้ได้รับปริญญาตรีหรืออนุปริญญาหรือประกาศนียบัตรควรเป็นทนายความได้ 

  และเป็นสมาชิกแห่งเนติบัณฑิตยสภา

          (4) ไม่เป็นผู้มีความประพฤติเสื่อมเสียหรือบกพร่องในศีลธรรมอันดี

  และไม่เป็นผู้ได้กระทำการใดซึ่งแสดงให้เห็นว่าไม่น่าไว้วางใจในความซื่อสัตย์

  สุจริต

          (5) ไม่อยู่ในระหว่างต้องโทษจำคุกโดยคำพิพากษาถึงที่สุดให้จำคุก

          (6) ไม่เคยต้องโทษจำคุกโดยคำพิพากษาถึงที่สุดให้จำคุกในคดีที่

  คณะกรรมการเห็นว่าจะนำมาซึ่งความเสื่อมเสียเกียรติศักดิ์แห่งวิชาชีพ

          (7) ไม่เป็นบุคคลผู้ต้องคำพิพากษาถึงที่สุดให้ล้มละลาย

          (8) ไม่เป็นโรคติดต่อซึ่งเป็นที่รังเกียจแก่สังคม

          (9) ไม่เป็นผู้มีกายพิการหรือจิตบกพร่องอันเป็นเหตุให้เป็นผู้หย่อน

  สมรรถภาพในการประกอบอาชีพทนายความ

         (10) ไม่เป็นข้าราชการหรือพนักงานส่วนท้องถิ่นซึ่งมีเงินเดือนและ

  ตำแหน่งประจำเว้นแต่ข้าราชการการเมือง

         (11) ไม่เป็นผู้ต้องห้ามมิให้ยื่นคำขอจดทะเบียนและรับใบอนุญาตตาม

  มาตรา 71

          มาตรา 36  ภายใต้บังคับมาตรา 38 เมื่อคณะกรรมการได้รับคำขอ

  จดทะเบียนและรับใบอนุญาตแล้ว เห็นว่าผู้ยื่นคำขอมีคุณสมบัติตามมาตรา 35

  ให้คณะกรรมการพิจารณารับจดทะเบียนและออกใบอนุญาตให้ผู้ยื่นคำขอโดยเร็ว

          ในกรณีที่คณะกรรมการไม่รับจดทะเบียนและออกใบอนุญาตให้แก่ผู้ยื่น

  คำขอคณะกรรมการต้องแสดงเหตุผลของการไม่รับจดทะเบียนและออกใบอนุญาต

  ดังกล่าวไว้โดยชัดแจ้งในกรณีเช่นนี้ผู้ยื่นคำขอมีสิทธิอุทธรณ์การไม่รับจดทะเบียน

  และออกใบอนุญาตของสภาทนายความต่อสภานายกพิเศษได้ ตามหลักเกณฑ์และ

  วิธีการที่กำหนดในข้อบังคับ

          คำวินิจฉัยของสภานายกพิเศษให้เป็นที่สุด

          มาตรา 37  ให้ผู้ได้จดทะเบียนและรับใบอนุญาตเป็นทนายความหรือ

  ผู้ได้รับการต่ออายุใบอนุญาตแล้วเป็นสมาชิกสภาทนายความ

          มาตรา 38  ในกรณีที่ผู้ยื่นคำขอจดทะเบียนและรับใบอนุญาตเป็น

  ทนายความเป็นผู้ที่ไม่เคยเป็นทนายความ หรือไม่เคยดำรงตำแหน่งเป็นผู้พิพากษา 

  ตุลาการศาลทหาร พนักงานอัยการ อัยการทหารหรือทนายความตามกฎหมาย

  ว่าด้วยธรรมนูญศาลทหารมาก่อน คณะกรรมการจะรับจดทะเบียนและออกใบอนุญาต

  ให้ก็ต่อเมื่อผู้ยื่นคำขอได้ผ่านการฝึกอบรมมรรยาททนายความ หลักปฏิบัติเบื้องต้น

  ในการว่าความ และการประกอบวิชาชีพทางกฎหมายแล้ว เว้นแต่ผู้ยื่นคำขอจะได้

  ผ่านการฝึกหัดงานในสำนักงานทนายความมาแล้วไม่น้อยกว่าหนึ่งปี

          เมื่อเห็นเป็นการสมควร คณะกรรมการจะสั่งยกเว้นให้ผู้ยื่นคำขอจด

  ทะเบียนและรับใบอนุญาตซึ่งมีคุณสมบัติตามที่กำหนดในข้อบังคับไม่ต้องเข้ารับการ

  ฝึกอบรมตามวรรคหนึ่งก็ได้

          การฝึกอบรมตามวรรคหนึ่งให้เป็นไปตามหลักสูตร วิธีการ และระยะ

  เวลาที่กำหนดในข้อบังคับ

          มาตรา 39  ใบอนุญาตให้มีอายุใช้ได้เป็นเวลาสองปีนับแต่วันออก

  ใบอนุญาต เว้นแต่ใบอนุญาตประเภทที่เสียค่าธรรมเนียมในอัตราตลอดชีพให้มี

  อายุตลอดชีพของผู้ได้รับใบอนุญาต

          ทนายความผู้ใดที่ใบอนุญาตมีอายุใช้ได้เป็นเวลาสองปี หากประสงค์จะ

  ทำการเป็นทนายความต่อไป ให้ยื่นคำขอต่ออายุใบอนุญาตภายในเก้าสิบวันก่อนวันที่

  ใบอนุญาตสิ้นอายุ การต่ออายุใบอนุญาตคราวหนึ่งให้ใช้ได้สองปีนับแต่วันที่ใบอนุญาต

  สิ้นอายุ

          ในกรณีที่คณะกรรมการไม่ต่ออายุใบอนุญาตให้ ให้นำบทบัญญัติมาตรา 36

  วรรคสองมาใช้บังคับโดยอนุโลม และคำวินิจฉัยอุทธรณ์ของสภานายกพิเศษให้เป็น

  ที่สุด

          มาตรา 40  ทนายความที่ขาดต่ออายุใบอนุญาตตาม

  มาตรา 39 วรรคสอง มีสิทธิได้รับการต่ออายุใบอนุญาต หากได้ยื่นคำขอต่ออายุ

  ใบอนุญาตภายในเวลาไม่เกินหกสิบวันนับแต่วันที่ใบอนุญาตสิ้นอายุและยอมชำระ

  เงินค่าธรรมเนียมเพิ่มร้อยละยี่สิบของค่าธรรมเนียมสำหรับใบอนุญาตนั้น

          มาตรา 41  ใบอนุญาตให้เป็นไปตามแบบที่กำหนดในข้อบังคับโดย

  อย่างน้อยต้องมีชื่อ วัน เดือน ปี เกิด ที่อยู่ตามทะเบียนบ้าน ที่ตั้งสำนักงาน 

  รูปถ่ายของผู้ถือใบอนุญาต เลขหมายใบอนุญาต วันออกใบอนุญาต และวันที่

  ใบอนุญาตสิ้นอายุ

          ในกรณีที่ใบอนุญาตสูญหายหรือชำรุดเสียหายในสาระสำคัญ ให้ผู้รับ

  ใบอนุญาตยื่นคำขอรับใบแทนใบอนุญาตภายในสามสิบวันนับแต่วันที่ทราบการสูญหาย

  หรือชำรุดเสียหาย

          มาตรา  42 ทนายความต้องมีสำนักงานที่จดทะเบียนเพียงแห่งเดียว

  ตามที่ระบุไว้ในคำขอจดทะเบียนและรับใบอนุญาต หรือตามที่ได้แจ้งย้ายสำนักงาน

  ต่อนายทะเบียนทนายความในภายหลัง

          ให้นายทะเบียนทนายความจดแจ้งสำนักงานทนายความตามวรรคหนึ่ง

  ไว้ในทะเบียนทนายความ

          มาตรา 43  เมื่อปรากฏต่อคณะกรรมการว่า ทนายความผู้ใดเป็นผู้ขาด

  คุณสมบัติตามมาตรา 35 ไม่ว่าจะขาดคุณสมบัติก่อนหรือหลังจากจดทะเบียนและรับ

  ใบอนุญาต ให้ทนายความผู้นั้นพ้นสภาพการเป็นทนายความ และให้คณะกรรมการ

  จำหน่ายชื่อทนายความผู้นั้นออกจากทะเบียนทนายความ

          บทบัญญัติในวรรคหนึ่งมิให้ใช้บังคับแก่ทนายความผู้ต้องโทษจำคุกตาม

  คำพิพากษาถึงที่สุดหลังจากทนายความผู้นั้นได้จดทะเบียนและรับใบอนุญาตแล้ว

          เมื่อมีการจำหน่ายชื่อทนายความออกจากทะเบียนทนายความตาม

  วรรคหนึ่ง ให้นำบทบัญญัติมาตรา 36 วรรคสองมาใช้บังคับโดยอนุโลมและคำวินิจฉัย

  อุทธรณ์ของสภานายกพิเศษให้เป็นที่สุด

          ให้นำบทบัญญัติมาตรา 70 มาใช้บังคับแก่การจำหน่ายชื่อทนายความ

  ออกจากทะเบียนทนายความตามวรรคหนึ่งโดยอนุโลม

          มาตรา 44  ทนายความขาดจากการเป็นทนายความ เมื่อ

          (1) ตาย

          (2) ขอบอกเลิกจากการเป็นทนายความ

          (3) ขาดต่อใบอนุญาตตามมาตรา 39 วรรคสอง

          (4) ถูกจำหน่ายชื่อออกจากทะเบียนทนายความตามมาตรา 43 หรือ

          (5) ถูกลบชื่อออกจากทะเบียนทนายความตามมาตรา  66 

  มาตรา 67 มาตรา 68 หรือมาตรา 69

                           หมวด 5

                 การประชุมใหญ่ของสภาทนายความ

                          -------

          มาตรา 45  การประชุมใหญ่ของสภาทนายความ ได้แก่การประชุมใหญ่

  สามัญประจำปี และการประชุมใหญ่วิสามัญ

          มาตรา 46  คณะกรรมการต้องจัดให้มีการประชุมใหญ่สามัญประจำปี

  ปีละหนึ่งครั้งภายในเดือนเมษายนของทุกปี

          มาตรา 47  เมื่อมีเหตุอันสมควร คณะกรรมการจะจัดให้มีการ

  ประชุมใหญ่วิสามัญเมื่อใดก็ได้

          เมื่อสมาชิกมีจำนวนรวมกันไม่น้อยกว่าหนึ่งร้อยคนเข้าชื่อร้องขอเป็น

  หนังสือให้มีการประชุมใหญ่วิสามัญ คณะกรรมการต้องจัดให้มีการประชุมใหญ่วิสามัญ

  ภายในสามสิบวันนับแต่วันที่ได้รับคำร้องขอ เว้นแต่คณะกรรมการเห็นว่าเรื่องที่

  ขอให้มีการประชุมใหญ่วิสามัญเพื่อพิจารณานั้นเป็นเรื่องที่ไม่เกี่ยวกับสภาทนายความ

  หรือไม่มีเหตุอันสมควรที่จะได้รับการพิจารณาโดยที่ประชุมใหญ่ของสภาทนายความ

          หนังสือร้องขอตามวรรคสองให้ระบุโดยชัดแจ้งว่าประสงค์ให้เรียก

  ประชุมเพื่อพิจารณาเรื่องใดและด้วยเหตุอันสมควรอย่างใด

          มาตรา 48  ในกรณีที่คณะกรรมการไม่จัดให้มีการประชุมใหญ่วิสามัญ

  เมื่อคณะกรรมการได้รับคำร้องขอตามมาตรา 47 วรรคสอง คณะกรรมการต้อง

  แจ้งเหตุผลของการไม่จัดให้มีการประชุมใหญ่วิสามัญดังกล่าวโดยชัดแจ้งไปยัง

  สมาชิกคนใดคนหนึ่งซึ่งร่วมเข้าชื่อร้องขอภายในสามสิบวันนับแต่วันที่ได้รับคำร้องขอ 

  ในกรณีเช่นนี้สมาชิกผู้ร่วมเข้าชื่อร้องขอนั้นทั้งหมดมีสิทธิร่วมเข้าชื่อคัดค้านการ

  ไม่จัดการประชุมใหญ่วิสามัญนั้นต่อสภานายกพิเศษได้ตามหลักเกณฑ์และวิธีการที่

  กำหนดในข้อบังคับ

          คำวินิจฉัยของสภานายกพิเศษให้เป็นที่สุด และในกรณีที่สภานายกพิเศษ

  มีคำวินิจฉัยเห็นชอบด้วยกับคำคัดค้านตามวรรคหนึ่ง ให้คณะกรรมการจัดให้มีการ

  ประชุมใหญ่วิสามัญภายในสามสิบวันนับแต่วันที่ได้รับแจ้งคำวินิจฉัยจากสภานายก

  พิเศษ

          มาตรา 49  ในการประชุมใหญ่ของสภาทนายความ ต้องมีสมาชิก

  เข้าร่วมประชุมด้วยตนเองไม่น้อยกว่าสามร้อยคนจึงจะเป็นองค์ประชุม ถ้าการ

  ประชุมคราวใด นายกไม่อยู่ในที่ประชุมหรือไม่อาจปฏิบัติหน้าที่ได้ ให้อุปนายก

  เป็นประธานในที่ประชุม ถ้านายกและอุปนายกไม่อยู่ในที่ประชุมหรือไม่อาจปฏิบัติ

  หน้าที่ได้ให้สมาชิกที่มาประชุมเลือกสมาชิกคนหนึ่งเป็นประธานในที่ประชุมเฉพาะ

  การประชุมคราวนั้น

          มติของที่ประชุมให้ถือเสียงข้างมาก สมาชิกคนหนึ่งให้มีเสียงหนึ่ง

  ในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้น

  อีกเสียงหนึ่งเป็นเสียงชี้ขาด

          มาตรา 50  ภายใต้บังคับของบทบัญญัติแห่งพระราชบัญญัตินี้การประชุม

  ใหญ่ของสภาทนายความให้เป็นไปตามที่กำหนดในข้อบังคับ

                           หมวด 6

                       มรรยาททนายความ

                          -------

          มาตรา 51  ทนายความต้องประพฤติตนตามข้อบังคับว่าด้วยมรรยาท

  ทนายความ การกำหนดมรรยาททนายความให้สภาทนายความตราเป็นข้อบังคับ

          ทนายความผู้ใดฝ่าฝืนหรือไม่ปฏิบัติตามข้อบังคับที่สภาทนายความ

  ตราขึ้นตามวรรคหนึ่ง ให้ถือว่าทนายความผู้นั้นประพฤติผิดมรรยาททนายความ

          มาตรา 52  โทษผิดมรรยาททนายความมี 3 สถาน คือ

          (1) ภาคทัณฑ์

          (2) ห้ามทำการเป็นทนายความมีกำหนดไม่เกินสามปี หรือ

          (3) ลบชื่อออกจากทะเบียนทนายความ

          ในกรณีประพฤติผิดมรรยาททนายความเล็กน้อยและเป็นความผิดครั้งแรก

  ถ้าผู้มีอำนาจสั่งลงโทษตามมาตรา 66 มาตรา 67 หรือมาตรา 68 แล้วแต่กรณี

  เห็นว่ามีเหตุอันควรงดโทษ จะงดโทษให้โดยว่ากล่าวตักเตือน หรือให้ทำทัณฑ์บน

  เป็นหนังสือไว้ก่อนก็ได้

          มาตรา 53  ข้อบังคับว่าด้วยมรรยาททนายความ ต้องประกอบด้วย

   ข้อกำหนดดังต่อไปนี้

          (1) มรรยาทของทนายความต่อศาลและในศาล

          (2) มรรยาทของทนายความต่อตัวความ

          (3) มรรยาทของทนายความต่อทนายความด้วยกัน

          (4) มรรยาทของทนายความต่อประชาชนผู้มีอรรถคดี

          (5) มรรยาทเกี่ยวกับความประพฤติของทนายความ

          (6) การแต่งกายของทนายความ และ

          (7) การปฏิบัติตามคำสั่งของคณะกรรมการมรรยาททนายความ

   คณะกรรมการหรือสภานายกพิเศษ แล้วแต่กรณี

                           หมวด 7

                  คณะกรรมการมรรยาททนายความ

                          -------

          มาตรา 54  ให้มีคณะกรรมการมรรยาททนายความประกอบด้วย 

  ประธานกรรมการ รองประธานกรรมการ และกรรมการมรรยาททนายความอื่น

  อีกไม่น้อยกว่าเจ็ดคนตามจำนวนที่คณะกรรมการกำหนด

          ให้คณะกรรมการแต่งตั้งกรรมการมรรยาททนายความจากทนายความ

  ซึ่งมีคุณสมบัติดังต่อไปนี้

          (1) เป็นทนายความมาแล้วรวมกันไม่น้อยกว่าสิบปี

          (2) ไม่เคยถูกลงโทษฐานประพฤติผิดมรรยาททนายความ หรือถูก

  จำหน่ายชื่อออกจากทะเบียนทนายความ

          มาตรา 55  การแต่งตั้งกรรมการมรรยาททนายความตามมาตรา 54

  จะสมบูรณ์ก็ต่อเมื่อได้รับความเห็นชอบของสภานายกพิเศษ

          มาตรา 56  ให้นายกแจ้งการแต่งตั้งกรรมการมรรยาททนายความตาม

  มาตรา 54 ต่อสภานายกพิเศษ โดยไม่ชักช้า ในกรณีที่สภานายกพิเศษไม่แจ้งผลการ

  พิจารณาให้ความเห็นชอบกลับมายังนายกภายในสามสิบวันนับแต่วันที่ได้รับแจ้งการ

  แต่งตั้ง ให้ถือว่าสภานายกพิเศษให้ความเห็นชอบในการแต่งตั้งนั้น

          ในกรณีที่สภานายกพิเศษแจ้งกลับมายังนายกภายในกำหนดเวลาตาม

  วรรคหนึ่งว่าไม่ให้ความเห็นชอบในการแต่งตั้งคณะกรรมการมรรยาททนายความ

  หรือกรรมการมรรยาททนายความคนใดคนหนึ่ง ให้คณะกรรมการพิจารณาการ

  แต่งตั้งนั้นใหม่อีกครั้งหนึ่ง ถ้าคณะกรรมการลงมติยืนยันการแต่งตั้งเดิมด้วยคะแนน

  เสียงไม่น้อ
ยกว่าสองในสามของจำนวนกรรมการทั้งคณะ ให้นายกแจ้งการ

  แต่งตั้งนั้นต่อสภานายกพิเศษ ถ้าสภานายกพิเศษไม่ให้ความเห็นชอบหรือไม่แจ้ง

  กลับมาภายในสิบห้าวันนับแต่วันที่ได้รับแจ้งจากนายกให้นายกดำเนินการแต่งตั้ง

  คณะกรมการมรรยาททนายความ หรือกรรมการคนนั้นได้

          มาตรา 57  ประธานกรรมการมรรยาททนายความมีอำนาจหน้าที่

  ควบคุมการพิจารณาคดีมรรยาททนายความให้เป็นไปโดยรวดเร็วและเที่ยงธรรม 

  และมีอำนาจหน้าที่อื่น ๆ ตามที่กำหนดในพระราชบัญญัตินี้หรือในข้อบังคับ

          เมื่อประธานกรรมการมรรยาททนายความไม่อยู่หรือไม่สามารถปฏิบัติ

  หน้าที่ได้ให้รองประธานกรรมการมารยาททนายความปฏิบัติหน้าที่แทนประธาน

  กรรมการมรรยาททนายความถ้าประธานกรรมการและรองประธานกรรมการ

  มรรยาททนายความไม่อยู่หรือไม่สามารถปฏิบัติหน้าที่ได้ให้กรรมการที่ได้รับ

  มอบหมายเป็นหนังสือจากประธานกรรมการปฏิบัติหน้าที่แทนประธานกรรมการ

  มรรยาททนายความ

          มาตรา 58  กรรมการมรรยาททนายความมีวาระการดำรงตำแหน่ง

  สามปี และอาจได้รับแต่งตั้งใหม่ได้ แต่จะดำรงตำแหน่งเกินกว่าสองวาระติดต่อกัน

  มิได้

          ถ้าตำแหน่งว่างลงก่อนถึงกำหนดวาระ ให้คณะกรรมการดำเนินการ

  แต่งตั้งซ่อมเว้นแต่วาระการอยู่ในตำแหน่งของกรรมการมรรยาททนายความจะเหลือ

  ไม่ถึงเก้าสิบวันคณะกรรมการจะไม่ดำเนินการแต่งตั้งซ่อมก็ได้ และให้นำบทบัญญัติ

  มาตรา 55 และมาตรา 56 มาใช้บังคับแก่การแต่งตั้งซ่อมโดยอนุโลม

          กรรมการมรรยาททนายความซึ่งได้รับแต่งตั้งซ่อมให้อยู่ในตำแหน่งได้

  เพียงวาระของผู้ที่ตนแทน

          มาตรา 59  ในกรณีที่คณะกรรมมรรยาททนายความพ้นจากตำแหน่ง

  ทั้งคณะ และยังไม่มีการแต่งตั้งคณะกรรมการมรรยาททนายความใหม่ 

  ให้คณะกรรมการมรรยาททนายความนั้นปฏิบัติหน้าที่ไปพลางก่อน จนกว่า

  คณะกรรมการมรรยาททนายความคณะใหม่จะเข้ารับหน้าที่

          ให้คณะกรรมการแต่งตั้งกรรมการมรรยาททนายความใหม่ภายใน

  หกสิบวันนับตั้งแต่วันที่คณะกรรมการมรรยาททนายความคณะเก่าพ้นจากตำแหน่ง

          มาตรา 60  กรรมการมรรยาททนายความพ้นจากตำแหน่ง เมื่อ

          (1) ครบวาระ

          (2) ตาย

          (3) ลาออก

          (4) ขาดคุณสมบัติหรือมีลักษณะต้องห้ามตามมาตรา 54 วรรคสอง หรือ

          (5) ขาดจากการเป็นทนายความตามมาตรา 44

          มาตรา 61  ในการปฏิบัติหน้าที่ ให้กรรมการมรรยาททนายความเป็น

  เจ้าพนักงานตามประมวลกฎหมายอาญา และให้นำบทบัญญัติว่าด้วยการคัดค้าน

  ผู้พิพากษาตามกฎหมายว่าด้วยวิธีพิจารณาความแพ่ง มาใช้บังคับแก่กรรมการ

  มรรยาททนายความด้วยโดยอนุโลม

          มาตรา 62  คณะกรรมการมรรยาททนายความมีอำนาจแต่งตั้ง

  ทนายความคนหนึ่งหรือหลายคนเป็นอนุกรรมการหรือคณะทำงาน ให้กระทำ

  กิจการใดกิจการหนึ่งในขอบอำนาจของคณะกรรมการมรรยาททนายความ 

  เว้นแต่การวินิจฉัยชี้ขาดคดีมรรยาททนายความ

          มาตรา 63  ในการพิจารณาคดีมรรยาททนายความ ต้องมีกรรมการ

  มรรยาททนายความมาประชุมไม่น้อยกว่ากึ่งหนึ่งของจำนวนกรรมการทั้งหมดของ

  คณะกรรมการมรรยาททนายความจึงจะเป็นองค์ประชุม

          ภายใต้บังคับมาตรา 64 วรรคสาม และมาตรา 69 วรรคสาม การ

  ประชุมปรึกษา หรือการวินิจฉัยชี้ขาดคดีมรรยาททนายความของคณะกรรมการ

  มรรยาททนายความให้ถือตามเสียงข้างมาก แต่กรรมการมรรยาททนายความ

  ฝ่ายข้างน้อยมีสิทธิทำความเห็นแย้งได้

          มาตรา 64  บุคคลผู้ได้รับความเสียหายหรือทนายความมีสิทธิกล่าวหา

  ทนายความว่าประพฤติผิดมรรยาททนายความ โดยทำคำกล่าวหาเป็นหนังสือยื่น

  ต่อประธานกรรมการมรรยาททนายความ

          สิทธิกล่าวหาทนายความตามวรรคหนึ่งเป็นอันสิ้นสุดลง เมื่อพ้นกำหนด

  หนึ่งปีนับแต่วันที่ผู้มีสิทธิกล่าวหารู้เรื่องการประพฤติผิดมรรยาททนายความ และ

  เมื่อรู้ตัวผู้ประพฤติผิดแต่ต้องไม่เกินสามปีนับแต่วันประพฤติผิดมรรยาททนายความ

          การถอนคำกล่าวหาที่ได้ยื่นตามวรรคหนึ่ง จะเป็นเหตุให้คดีมรรยาท

  ทนายความระงับก็ต่อเมื่อคณะกรรมการมรรยาททนายความมีมติด้วยคะแนนเสียง

  ไม่น้อยกว่ากึ่งหนึ่งของจำนวนกรรมการมรรยาททนายความที่มาประชุม อนุญาตให้

  ผู้กล่าวหาถอนคำกล่าวหาได้

          มาตรา 65  เมื่อได้รับคำกล่าวหาตามมาตรา 64 วรรคหนึ่ง หรือ

  เมื่อได้รับแจ้งจากศาล พนักงานอัยการ หรือพนักงานสอบสวน หรือเมื่อปรากฏ

  แก่คณะกรรมการมรรยาททนายความว่ามีพฤติการณ์อันสมควรให้มีการสอบสวน

  มรรยาททนายความผู้ใด ให้คณะกรรมการมรรยาททนายความแต่งตั้งทนายความ

  ไม่น้อยกว่าสามคนเป็นคณะกรรมการสอบสวน ทำการสอบสวน เพื่อการนี้ให้

  คณะกรรมการสอบสวนมีอำนาจเรียกบุคคลใด ๆ มาให้ถ้อยคำ และมีหนังสือ

  แจ้งให้บุคคลใด ๆ ส่งหรือจัดการส่งเอกสารหรือวัตถุเพื่อประโยชน์แก่การ

  สอบสวนได้

          เมื่อคณะกรรมการสอบสวนทำการสอบสวนเสร็จแล้ว ให้เสนอเรื่องต่อ

  ประธานกรรมการมรรยาททนายความเพื่อพิจารณาสั่งการตามมาตรา 66 ต่อไป

          มาตรา 66  ในการพิจารณาคดีมรรยาททนายความ คณะกรรมการ

  มรรยาททนายความมีอำนาจสั่งจำหน่ายคดี สั่งยกคำกล่าวหา หรือสั่งลงโทษหรือ

  ดำเนินการกับทนายความที่ถูกกล่าวหาอย่างใดอย่างหนึ่งตามมาตรา 52

          มาตรา 67  ในกรณีที่คณะกรรมการมรรยาททนายความมีคำสั่งตาม

  มาตรา 66 ให้ประธานกรรมการมรรยาททนายความส่งสำนวนคดีมรรยาท

  ทนายความนั้นไปยังนายกภายในสามสิบวันนับแต่วันมีคำสั่ง ในกรณีเช่นนี้ให้

  คณะกรรมการทำการพิจารณาและจะสั่งยืน แก้ หรือกลับคำสั่งของคณะกรรมการ

  มรรยาททนายความ รวมทั้งสั่งลงโทษ หรือดำเนินการกับทนายความที่ถูกกล่าวหา

  อย่างใดอย่างหนึ่งตามมาตรา 52 ตามที่เห็นสมควรได้ และก่อนที่จะมีคำสั่ง

  ดังกล่าวคณะกรรมการอาจสั่งให้คณะกรรมการมรรยาททนายความทำการสอบสวน

  เพิ่มเติมก็ได้

          เมื่อนายกได้รับสำนวนคดีมรรยาททนายความตามวรรคหนึ่งแล้วหาก

  คณะกรรมการมิได้วินิจฉัยและแจ้งคำวินิจฉัยมายังประธานกรรมการมรรยาท

  ทนายความภายในหกสิบวันนับแต่วันได้รับสำนวน  ให้ถือว่าคณะกรรมการมีคำสั่ง

  ยืนตามคำสั่งของคณะกรรมการมรรยาททนายความ เว้นแต่กรณีที่มีการสอบสวน

  เพิ่มเติม  ระยะเวลาหกสิบวันให้นับตั้งแต่วันที่ได้รับสำนวนการสอบสวนเพิ่มเติม

          คำสั่งของคณะกรรมการที่ยืนตามให้จำหน่ายคดี หรือยกคำกล่าวหาตาม

  วรรคหนึ่ง หรือวรรคสองให้เป็นที่สุด

          มาตรา 68  ทนายความซึ่งถูกสั่งลงโทษหรือดำเนินการอย่างใด

  อย่างหนึ่งตามมาตรา 52 อาจอุทธรณ์คำสั่งดังกล่าวต่อสภานายกพิเศษได้ตาม

  หลักเกณฑ์และวิธีการที่กำหนดในข้อบังคับภายในสามสิบวันนับแต่วันได้รับแจ้งคำสั่ง 

  ในกรณีเช่นนี้ให้สภานายกพิเศษทำการพิจารณาและมีคำสั่ง และให้นำบทบัญญัติ

  ในมาตรา 67 วรรคหนึ่งและวรรคสอง มาใช้บังคับแก่การพิจารณาและการมี

  คำสั่งของสภานายกพิเศษโดยอนุโลม

          คำสั่งของสภานายกพิเศษให้เป็นที่สุด

          มาตรา 69  เมื่อทนายความผู้ใดต้องรับโทษจำคุกตามคำพิพากษาถึง

  ที่สุด เว้นแต่ในความผิดอันได้กระทำโดยประมาทหรือความผิดลหุโทษให้ศาลชั้นต้น

  ที่อ่านคำพิพากษาถึงที่สุดนั้น มีหนังสือแจ้งการต้องโทษจำคุกของทนายความผู้นั้น

  ให้ประธานกรรมการมรรยาททนายความทราบ

          เมื่อได้รับหนังสือแจ้งตามวรรคหนึ่งแล้ว ให้ประธานกรรมการมรรยาท

  ทนายความ เสนอเรื่องให้คณะกรรมการมรรยาททนายความสั่งลบชื่อทนายความ

  ผู้นั้นออกจากทะเบียนทนายความ แต่คณะกรรมการมรรยาททนายความจะไม่สั่ง

  ลบชื่อทนายความผู้นั้นออกจากทะเบียนทนายความก็ได้ หากพิจารณาแล้วเห็นว่า

  การกระทำความผิดของทนายความผู้นั้นไม่เป็นการกระทำที่ชั่วร้ายไม่เป็นการ

  กระทำที่แสดงให้เห็นว่าทนายความผู้นั้นไม่น่าไว้วางใจในความซื่อสัตย์สุจริต 

  และไม่เป็นการกระทำที่เสื่อมเสียเกียรติศักดิ์แห่งวิชาชีพ

          คำสั่งไม่ลบชื่อทนายความผู้กระทำผิดออกจากทะเบียนทนายความตาม

  วรรคสองต้องมีคะแนนเสียงเห็นชอบไม่น้อยกว่าสองในสามของจำนวนกรรมการ

  ทั้งหมดของคณะกรรมการมรรยาททนายความ

          คำสั่งลบชื่อหรือไม่ลบชื่อทนายความออกจากทะเบียนทนายความตาม

  วรรคสอง ให้ประธานกรรมการมรรยาททนายความแจ้งต่อนายกภายในสามสิบวัน

  นับแต่วันที่มีคำสั่ง และให้คณะกรรมการทำการพิจารณา และจะสั่งยืน หรือกลับ

  คำสั่งของคณะกรรมการมรรยาททนายความก็ได้

          มาตรา 70  เมื่อมีคำสั่งอันถึงที่สุดลงโทษทนายความที่ประพฤติผิด

  มรรยาททนายความ หรือมีคำสั่งลบชื่อทนายความออกจากทะเบียนทนายความ

  ให้นายทะเบียนทนายความจดแจ้งคำสั่งนั้นไว้ในทะเบียนทนายความและแจ้ง

  คำสั่งนั้น ให้ทนายความผู้ถูกกล่าวหาและผู้กล่าวหาทราบ

          ในกรณีที่คำสั่งตามวรรคหนึ่งเป็นคำสั่งห้ามทำการเป็นทนายความหรือ

  คำสั่งลบชื่อออกจากทะเบียนทนายความ ให้นายทะเบียนความแจ้งคำสั่งนั้นให้ศาล

  ทั่วราชอาณาจักร และเนติบัณฑิตยสภาทราบด้วย

          มาตรา 71  บุคคลที่ถูกลบชื่อออกจากทะเบียนทนายความจะขอ

  จดทะเบียนและรับใบอนุญาตอีกมิได้ เว้นแต่เวลาได้ผ่านพ้นไปแล้วไม่น้อยกว่า

  ห้าปีนับแต่วันถูกลบชื่อ

          มาตรา 72  ภายใต้บังคับของบทบัญญัติแห่งพระราชบัญญัตินี้การประชุม

  ปรึกษา การสอบสวน การพิจารณา และการวินิจฉัยชี้ขาดคดีมรรยาททนายความ 

  ให้เป็นไปตามหลักเกณฑ์ และวิธีการที่กำหนดในข้อบังคับ

                           หมวด 8

                    กองทุนสวัสดิการทนายความ

                          -------

          มาตรา 73  ให้มีกองทุนสวัสดิการทนายความ ประกอบด้วย

          (1) เงินที่สภาทนายความจัดสรรให้เป็นประจำปี

          (2) ทรัพย์สินที่มีผู้บริจาคให้ และ

          (3) ดอกผลของ (1) และ (2)

          ทนายความที่ได้รับความเดือดร้อนหรือทายาทของทนายความที่ถึงแก่

  ความตาย ซึ่งได้รับความเดือดร้อน มีสิทธิขอรับการสงเคราะห์จากเงินกองทุน

  สวัสดิการทนายความ โดยยื่นคำขอต่อสวัสดิการสภาทนายความ

          การสงเคราะห์ การเก็บรักษา และการจ่ายเงินสวัสดิการทนายความ

  ให้เป็นไปตามหลักเกณฑ์และวิธีการที่กำหนดในข้อบังคับ

                           หมวด 9

                 การช่วยเหลือประชาชนทางกฎหมาย

                          -------

          มาตรา 74  ให้มีคณะกรรมการช่วยเหลือประชาชนทางกฎหมาย

  ประกอบด้วยนายก อุปนายก เลขาธิการ และบุคคลอื่นอีกไม่เกินแปดคนที่

  คณะกรรมการแต่งตั้งจากผู้ที่เป็นทนายความมาแล้วรวมกันไม่น้อยกว่าสิบปี

          ให้นายกเป็นประธานกรรมการ อุปนายกเป็นรองประธานกรรมการ

  และเลขาธิการเป็นเลขานุการ

          มาตรา 75  ให้นำบทบัญญัติมาตรา 58 และมาตรา 60 มาใช้บังคับแก่

  กรรมการช่วยเหลือประชาชนทางกฎหมายที่คณะกรรมการแต่งตั้งตามมาตรา 74

  วรรคหนึ่ง โดยอนุโลม

          มาตรา 76  คณะกรรมการช่วยเหลือประชาชนทางกฎหมายมีอำนาจ

  หน้าที่ดังต่อไปนี้

          (1) ให้การช่วยเหลือประชาชนทางกฎหมายตามมาตรา 79

          (2) เก็บรักษาและจ่ายเงินกองทุนช่วยเหลือประชาชนทางกฎหมาย

  ตามมาตรา 77

          (3) อำนาจหน้าที่อื่นตามที่กำหนดในข้อบังคับ

          มาตรา 77  ให้มีกองทุนช่วยเหลือประชาชนทางกฎหมายประกอบด้วย

          (1) เงินที่สภาทนายความจัดสรรให้เป็นประจำปีเป็นจำนวนไม่น้อยกว่า

  ร้อยละสิบของเงินรายได้ของสภาทนายความตามมาตรา 9 (1) ของปีที่ล่วงมา

          (2) เงินอุดหนุนจากรัฐบาล

          (3) ทรัพย์สินที่มีผู้บริจาคให้ และ

          (4) ดอกผลของ (1) (2) และ (3)

          มาตรา 78  ประชาชนผู้มีสิทธิได้รับความช่วยเหลือทางกฎหมายต้อง

  เป็นผู้ยากไร้และไม่ได้รับความเป็นธรรม

          มาตรา 79  การช่วยเหลือประชาชนทางกฎหมาย ได้แก่

          (1) การให้คำปรึกษา หรือแนะนำเกี่ยวกับกฎหมาย

          (2) การร่างนิติกรรมสัญญา

          (3) การจัดหาทนายความว่าต่างแก้ต่าง

          คณะกรรมการช่วยเหลือประชาชนทางกฎหมายจะจัดให้มีทนายความประจำ

  คณะกรรมการช่วยเหลือประชาชนทางกฎหมายเพื่อทำหน้าที่ให้ความช่วยเหลือดังกล่าว

  ด้วยก็ได้ โดยให้ได้รับค่าตอบแทนตามที่กำหนดในข้อบังคับ

          มาตรา 80  เมื่อมีการประชุมใหญ่สามัญประจำปีของสภาทนายความ

  คณะกรรมการช่วยเหลือประชาชนทางกฎหมายต้องมีหนังสือแจ้งให้ที่ประชุมทราบ

  ถึงเงินกองทุนช่วยเหลือประชาชนทางกฎหมายที่ยังเหลืออยู่ งบดุลและรายรับ

  รายจ่ายของการช่วยเหลือประชาชนทางกฎหมายในรอบปีที่ผ่านมาซึ่งมีคำรับรอง

  ของผู้สอบบัญชีสภาทนายความ รวมทั้งผลงานและอุปสรรคข้อขัดข้องของการ

  ช่วยเหลือประชาชนทางกฎหมายในรอบปีที่ผ่านมา

          ให้ประธานกรรมการช่วยเหลือประชาชนทางกฎหมายส่งสำเนาหนังสือ

   แจ้งให้ที่ประชุมทราบตามวรรคหนึ่ง ไปยังรัฐมนตรีเพื่อทราบด้วย

          มาตรา 81  ภายใต้บังคับของบทบัญญัติแห่งพระราชบัญญัตินี้ การประชุม

  ของคณะกรรมการช่วยเหลือประชาชนทางกฎหมาย การรับเงิน การจ่ายเงิน และ

  การเก็บรักษาเงินกองทุนช่วยเหลือประชาชนทางกฎหมายการดำเนินการช่วยเหลือ

  ประชาชนทางกฎหมายให้เป็นไปตามหลักเกณฑ์และวิธีการที่กำหนดในข้อบังคับ

                          หมวด 10

                         บทกำหนดโทษ

                          -------

          มาตรา 82  ผู้ใดฝ่าฝืนมาตรา 33 ต้องระวางโทษจำคุกไม่เกินสองปี

  หรือปรับไม่เกินสี่หมื่นบาทหรือทั้งจำทั้งปรับ

          มาตรา 83  ผู้ใดไม่ปฏิบัติตามหนังสือเรียกตามมาตรา 65 วรรคหนึ่ง

  ซึ่งให้มาเพื่อให้ถ้อยคำหรือให้ส่งหรือจัดการส่งเอกสารหรือวัตถุใดหรือมาตามหนังสือ

  เรียกแล้วแต่ไม่ยอมให้ถ้อยคำ โดยปราศจากเหตุอันสมควร ต้องระวางโทษจำคุก

  ไม่เกินหนึ่งเดือน หรือปรับไม่เกินหนึ่งพันบาท หรือทั้งจำทั้งปรับ

                         บทเฉพาะกาล

                          -------

          มาตรา 84  ให้ผู้ที่ได้จดทะเบียนและรับใบอนุญาตเป็นทนายความชั้นหนึ่ง

  หรือชั้นสองอยู่แล้วก่อนวันที่พระราชบัญญัตินี้ใช้บังคับ เป็นผู้ที่ได้จดทะเบียนและ

  รับใบอนุญาตตามพระราชบัญญัตินี้ และให้ถือว่าใบอนุญาตเป็นทนายความนั้น ๆ เป็น

  ใบอนุญาตที่ได้ออกให้ตามพระราชบัญญัตินี้ แต่ให้มีอายุใช้ได้จนถึงวันที่ 31 ธันวาคม

  ของปีที่พระราชบัญญัตินี้ใช้บังคับ

          ให้ผู้ซึ่งขาดคุณสมบัติตามมาตรา 35 (3) ที่ได้จดทะเบียนและรับใบ

  อนุญาต หรือเคยจดทะเบียนและรับใบอนุญาตเป็นทนายความชั้นสองอยู่แล้วก่อนวันที่

  พระราชบัญญัตินี้ใช้บังคับมีสิทธิขอต่ออายุใบอนุญาตตามมาตรา 39 และมาตรา 40 

  หรือขอจดทะเบียน และรับใบอนุญาตได้และให้ถือว่าผู้นั้นเป็นทนายความตาม

  พระราชบัญญัตินี้

          ให้นำบทบัญญัติตามมาตรา 35 (1) (2) (4) (5) (6) (7) (8) 

  (9) (10) และ (11) มาใช้บังคับแก่ทนายความตามวรรคสองด้วย

          มาตรา 85  ให้เนติบัณฑิตยสภาส่งมอบทะเบียนทนายความและบรรดา

  เอกสารที่เกี่ยวกับการจดทะเบียนและรับใบอนุญาตเป็นทนายความการต่ออายุ

  ใบอนุญาตเป็นทนายความและการควบคุมมรรยาททนายความ เว้นแต่สำนวนคดี

  มรรยาททนายความที่ยังค้างพิจารณาอยู่ให้แก่สภาทนายความภายในหนึ่งร้อยยี่สิบ

  วันนับแต่วันที่พระราชบัญญัตินี้ใช้บังคับ

          มาตรา 86  ให้คณะกรรมการออกข้อบังคับว่าด้วยมรรยาททนายความ

  ตามมาตรา 53 ภายในหนึ่งปีนับแต่วันที่พระราชบัญญัตินี้ใช้บังคับ

          ในระหว่างที่คณะกรรมการยังมิได้ออกข้อบังคับว่าด้วยมรรยาท

  ทนายความตามวรรคหนึ่งให้ถือว่าบทบัญญัติตามมาตรา 12 (1) (2) (3) และ 

  (4) แห่งพระราชบัญญัติทนายความ พุทธศักราช 2477 และข้อบังคับของ

  เนติบัณฑิตยสภาว่าด้วยมรรยาททนายความและการแต่งกายของทนายความที่ใช้

  บังคับอยู่ก่อนวันที่พระราชบัญญัตินี้ใช้บังคับ เป็นเสมือนข้อบังคับว่าด้วยมรรยาท

  ทนายความตามพระราชบัญญัตินี้จนกว่าจะมีข้อบังคับว่าด้วยมรรยาททนายความ

  ตามวรรคหนึ่ง

          มาตรา 87  ให้มีคณะกรรมการมรรยาททนายความตามมาตรา 54

  ภายในเก้าสิบวันนับแต่วันที่มีข้อบังคับว่าด้วยมรรยาททนายความตามมาตรา 86

  วรรคหนึ่ง

          ให้บรรดาคดีมรรยาททนายความที่ค้างพิจารณาอยู่ก่อนวันที่พระราช

  บัญญัตินี้ใช้บังคับ และคดีมรรยาททนายความที่เกิดขึ้นในขณะที่ยังไม่มีคณะกรรมการ

  มรรยาททนายความตามวรรคหนึ่งอยู่ในบังคับของบทบัญญัติแห่งกฎหมายว่าด้วย

  ทนายความที่ใช้อยู่ก่อนวันที่พระราชบัญญัตินี้ใช้บังคับจนกว่าจะเสร็จการ

          เพื่อประโยชน์แห่งบทบัญญัติวรรคสอง ให้คณะกรรมการมรรยาท

  ทนายความและบุคคล ซึ่งมีอำนาจหน้าที่เกี่ยวกับคดีมรรยาททนายความอยู่ก่อน

  วันที่พระราชบัญญัตินี้ใช้บังคับ หรือที่จะได้รับการแต่งตั้งเพื่อการปฏิบัติตามบทบัญญัติ

  วรรคสองมีอำนาจกระทำการตามบทบัญญัติแห่งกฎหมายว่าด้วยทนายความที่ใช้อยู่

  ก่อนวันที่พระราชบัญญัตินี้ใช้บังคับต่อไปนี้กว่าจะเสร็จการ

          มาตรา 88  ในวาระเริ่มแรกให้รัฐมนตรีแต่งตั้งทนายความซึ่งมี

  คุณสมบัติของผู้สมัครรับเลือกตั้งเป็นกรรมการตามมาตรา 17 วรรคสอง จำนวน

  สิบห้าคน ซึ่งในจำนวนนี้ต้องเป็นกรรมการบริหารของสมาคมทนายความแห่ง

  ประเทศไทยไม่น้อยกว่าหนึ่งในสามเป็นคณะกรรมการตามมาตรา 14 ทั้งนี้ 

  ภายในเก้าสิบวันนับแต่วันที่พระราชบัญญัตินี้ใช้บังคับ

          มาตรา 89  ให้คณะกรรมการซึ่งรัฐมนตรีแต่งตั้งตามมาตรา 88 

  เลือกและแต่งตั้งกรรมการด้วยกันเองคนหนึ่งเป็นนายกตามมาตรา 14 ทั้งนี้ 

  ภายในเจ็ดวันนับแต่วันที่รัฐมนตรีแต่งตั้ง

          ให้คณะกรรมการตามวรรคหนึ่งจัดให้มีการเลือกตั้งคณะกรรมการ

  ตามมาตรา 14 ภายในเก้าสิบวันนับแต่วันที่ได้รับแต่งตั้ง

  ผู้รับสนองพระบรมราชโองการ

    พลเอก ป. ติณสูลานนท์

       นายกรัฐมนตรี

                       อัตราค่าธรรมเนียม

                          -------

    (1) การจดทะเบียนเป็นทนายความ                    800 บาท

    (2) การรับใบอนุญาตให้เป็นทนายความตลอดชีพ ฉบับละ   4,000 บาท

    (3) การรับใบอนุญาตให้เป็นทนายความสองปี   ฉบับละ     800 บาท

    (4) การต่ออายุใบอนุญาตให้เป็นทนายความ    ฉบับละ     800 บาท

    (5) การออกใบแทนใบอนุญาตให้เป็นทนายความ ฉบับละ     100 บาท

  ------------------------------------------------------------

  หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่กฎหมาย

  ว่าด้วยทนายความได้ใช้บังคับมานานแล้วและมีบทบัญญัติบางประการที่สมควร

  ปรับปรุงแก้ไขให้เหมาะสมเพื่อควบคุมและส่งเสริมการประกอบอาชีพทนายความ

  เช่น ให้มีสภาทนายความเพื่อควบคุมมรรยาทของทนายความ ให้มีกองทุน

  สงเคราะห์ทนายความเพื่อช่วยเหลือทนายความ เป็นต้น และสมควรให้มีกฎหมาย

  ว่าด้วยการช่วยเหลือประชาชนทางกฎหมายโดยตรง เพื่อให้การช่วยเหลือ

  ประชาชนผู้ยากไร้สามารถกระทำได้อย่างกว้างขวางและทันกับความต้องการ  

  จึงจำเป็นต้องตราพระราชบัญญัตินี้

